
LIETUVOS RESPUBLIKOS SEIMAS

REZOLIUCIJA

DĖL GEGUŽĖS TREČIOSIOS KONSTITUCIJOS SU ABIEJŲ TAUTŲ TARPUSAVIO ĮŽADU  220-ŲJŲ METINIŲ 

2011 m. .................... d.

Vilnius

Lietuvos Respublikos Seimas,

atsižvelgdamas į  Lietuvos Respublikos Seimo 2007 m. balandžio 19 d. priimtą rezoliuciją „Dėl Gegužės trečiosios Konstitucijos“;

konstatuodamas, kad 2011 metais sukanka 220 metų, kai 1791 metais buvo priimtas pagrindinis Abiejų Tautų Respublikos įstatymas – Gegužės trečiosios Konstitucija, o 1791 m. spalio 20 d. – federacinius Lietuvos Didžiosios Kunigaikštystės ir Lenkijos Karalystės santykius siekęs įtvirtinti Abiejų Tautų tarpusavio įžadas; 

pabrėždamas, kad Gegužės trečiosios Konstitucija, pirmoji moderni rašytinė Konstitucija Europoje ir antroji rašytinė Konstitucija pasaulyje, sujungė krikščioniškąsias Europos tradicijas ir esmines vertybes – įstatymų leidžiamosios ir vykdomosios valdžių ir teismų atskyrimo principą ir religinį pakantumą; 

pažymėdamas, kad:

Gegužės trečiosios Konstitucija su Abiejų Tautų tarpusavio įžadu yra Lietuvos ir Lenkijos valstybių bendro istorinio paveldo dalis, stiprinanti mūsų tautų istorinę atmintį, įkvepianti politinės išminties ir padedanti mūsų piliečiams geriau pažinti Lietuvos Didžiosios Kunigaikštystės ir Lenkijos Karalystės istoriją ir suvokti, kad ir aštuoniolikto amžiaus pabaigoje kartu buvome tarp pažangios pilietinės Europos istorijos kūrėjų;

Abiejų Tautų tarpusavio įžadas atvėrė naują Lietuvos ir Lenkijos valstybių istorinę perspektyvą. Gegužės trečiosios Konstitucija su Abiejų Tautų tarpusavio įžadu – dideli tuometės Lietuvos ir Lenkijos pažangios politinės minties laimėjimai, darę įtaką ne tik Lietuvos ir Lenkijos, bet ir visos Europos visuomeninei politinei ir valstybinei teisinei raidai;

Gegužės trečiosios Konstitucija – pirmasis žinomas Abiejų Tautų valstybės dokumentas, netrukus po jo priėmimo išverstas į lietuvių kalbą ir tuo skatinęs lietuvių įsitraukimą į valstybės gyvenimą;

siekdamas ugdyti  atvirą ir pilietinę  Lietuvos visuomenę, 

ragina visuomenę ir valdžios institucijas prisiminti ir tinkamai paminėti Gegužės trečiosios Konstitucijos – pirmosios rašytinės Konstitucijos Europoje su Abiejų Tautų tarpusavio įžadu priėmimo 220 metų sukaktį.

